คลังชี้ศก.ครึ่งปีหลังแย่ลงอีก
คลังเปิดเผยข้อมูลเศรษฐกิจครึ่งหลังแย่กว่าครึ่งปีแรก เนื่องจากการส่งออกติดลบมากกว่าที่คาด และการเร่งการลงทุนทำเต็มที่แล้ว
15 ก.ค. 2558

คลังเปิดเผยข้อมูลเศรษฐกิจครึ่งหลังแย่กว่าครึ่งปีแรก เนื่องจากการส่งออกติดลบมากกว่าที่คาด และการเร่งการลงทุนทำเต็มที่แล้ว
นายสมหมาย ภาษี รมว.คลัง เปิดเผยว่า เศรษฐกิจไทยปี 2558 ในช่วงครึ่งปีจะแย่กว่าครึ่งปีแรก โดยคาดว่าเศรษฐกิจครึ่งปีหลังจะขยายตัว 2.6%  ซึ่งขยายตัวได้น้อยกว่าครึ่งปีแรก เนื่องจากมีผลกระทบมากทั้งการส่งออกขยายตัวติดลบถึง 1.7% ต่อปี โดยในช่วงครึ่งปีหลังคาดว่าส่งออกจะขยายตัวติดลบถึง 1.3%
นอกจากนี้ยังมีปัญหาภัยแล้งเข้ามากระทบเศรษฐกิจเพิ่ม ขณะที่การท่องเที่ยวถึงแม้นักท่องเที่ยวจีนจะเข้ามาเที่ยวจำนวนมาก แต่มีกำลังการใช้จ่ายน้อยกว่านักท่องเที่ยวยุโรปที่มีจำนวนลดลง 
อย่างไรก็ตามคาดว่าเศรษฐกิจทั้งปียังขยายตัวได้ 3% ต่อปี ซึ่งเป็นเรื่องที่ท้ายการบริหารเศรษฐกิจของรัฐบาลอย่างมากที่จะทำให้เศรษฐกิจไทยขยายตัวกว่า 3% ต่อปี 
"เศรษฐกิจไทยครึ่งหลังแย่กกว่าครึ่งแรก ซึ่งเป็นเรื่องช่วยไม่ได้ เพราะการส่งออกของไทยแย่กว่าเดิม การเร่งการลงทุนก็ทำกันเต็มทีแล้ว หากทำมากกว่านี้เครื่องจะไหม้กันไปเสียก่อน" นายสมหมาย กล่าว
รมว.คลัง กล่าวว่า มาตรการทางการเงินโดยการลดดอกเบี้ยนโยบายของคณะกรรมการนโยบายการเงิน (กนง.) ในปีนี้ได้ลดลงมา 2 ครั้งแล้ว ก็ช่วยพยุงเศรษฐกิจได้ระดับหนึ่ง ซึ่งคาดว่าการลดดอกเบี้ยลงอีกคงเป็นเรื่องยาก เชื่อว่าการประชุม กนง. ที่จะมีขึ้นคงไม่มีการลดดอกเบี้ยนโยบายลงอีก